ባለሃብቶች 658 ሺህ ሄክታር መሬት እንዲያለሙ ይደረጋል
አዲስ አበባ፡- ከኮቪድ 19 ጋር ተያይዞ ሊከሰት የሚችለውን የምግብ እጥረት ለመከላከል በመጪው የመኸር ወቅት 658 ሺህ ሄክታር መሬት በባለሃብቶች እና በመንግሥት የልማት ድርጅቶች እንዲለማ የሚደረግ መሆኑን የግብርና ሚኒስቴር ገለጸ።ከልማቱ 13 ሚሊዮን ኩንታል እንደሚጠበቅ አስታወቀ፡፡
በሚኒስቴር መስሪያ ቤቱ የሰብል ምርት ልማት ዳይሬክቶሬት ዳይሬክተር አቶ ኢሳያስ ለማ በተለይ ለአዲስ ዘመን ጋዜጣ እንደተናገሩት፤ ለባለሃብቶች እንዲያለሙት ከተሰጠው 1 ነጥብ 8 ሚሊዮን ሄክታር መሬት ውስጥ 658 ሺህ ሄክታር መሬት እየታረሰ ነው።ከዚህ ውስጥ 300 ሺህ የሚደርሰው በቋሚ ሰብሎች ይሸፈናል ተብሎ ይጠበቃል፡፡
በበጋው ወቅት የጥጥ እርሻ ልማት በሚካሄድበት መስኖ ገብ በሆነ 350 ሺህ ሄክታር መሬት ላይ የተጀመረው የስንዴ ልማትም በቆሎን ጨምሮ ሌሎች ሰብሎችን በማካተት በቀጣይም የሚካሄድ መሆኑን አቶ ኢሳያስ አስታውቀዋል፡፡
እንደ አቶ ኢሳያስ ገለጻ፤አዋጁ ላይ እንደተቀመጠው አንድም የእርሻ መሬት ጦሙን እንዳያድር በግለሰቦች፣ በቡድኖች፣ በባንክ፣ በስኳር ኮርፖሬሽኖች የተያዙ እና ሸንኮራ ያልያዙ መሬቶች በሙሉ በሰብል ልማት ላይ ለመሸፈን እየተሰራ ነው ፡፡
በየትኛውም አካል የተያዘ መሬት በራስ ምርጫ ቅድሚያ ከሚሰጣቸው ሰብሎች ውጪ ማምረት እንደማይቻልም ጠቅሰው፣ ‹‹ህዝብ እየተራበ ወደ ውጭ የሚላክ ምርት አይመረትም፡፡›› ብለዋል፡፡ 
በክልሎች እና በወረዳዎች በኩል ባለሃብቶች ቀድመው አስበውበት ሰብል እንዲያመርቱ ቅስቀሳ እየተካሄደ መሆኑን አስታውቀው፤ ቅድሚያ ባለሃብቶች በፍቃደኝነት አገራዊ ግዴታቸውን እንዲወጡ እየተሰራ መሆኑን ገልጸዋል።ያ ካልሆነ ደግሞ አዋጁን ወደ ማስፈፀም እንደሚገባ አመልክተዋል። 
እንደ ዳይሬክተሩ ማብራሪያ፤ በአገር ደረጃ በኮቪድ 19 ሳቢያ በሚፈጥረው ተፅዕኖ የሚጎዳ የህብረተሰብ ክፍል ይኖራል።የእንቅስቃሴ ገደቡ እና ፍርሃቱ በሚፈጥረው ተፅዕኖ ሳቢያ የምግብ እጥረት ሊያጋጥም ስለሚችል አርሶ አደር ብቻ ሳይሆን ከእጅ ወደ አፍ በሆነ ሁኔታ የሚኖር ሰው የመጀመሪያ ተጎጂ እንደሚሆን ይገመታል ፡፡
ከውጭ የሚገባው ምርት በዛ መጠን ላይገባ እንደሚችል ተናግረው፤ ለእዚህም ምርቱን የሚሸጡ አገሮች የመሸጥ ፖሊሲያቸውን ሊቀይሩ ይችላሉ የሚል ማብራሪያ ሰጥተዋል።አንዳንድ አገሮች ኮቪድ የሚፈጥረው ተፅዕኖ እስከሚጣራ እህል ከአገር እንዳይወጣ የማገድ ሁኔታ እየተስተዋለባቸው መሆኑን አስገንዝበዋል።
ለእዚህም በታንዛኒያ አካባቢ እህል በማሳለፍ በኩል ውዝግብ መኖሩን ጠቅሰው፤ በዚህ ሳቢያ በረጅም ርቀት ተጓዥ የሰብል ዓይነቶች ላይ ጉድለት ሊያጋጥም ወይም ወደ አገር እህል የማይገባበት ሁኔታ ሊፈጠር እንደሚችል ተናግረዋል።ይህን ጉድለት ለመሙላት እንቅስቃሴ እየተደረገ መሆኑን እና በስፋት በመሰራት ላይ እንደሚገኝ አስታውቀዋል። 
‹‹ ቀድሞም ቢሆን የአገሪቱ ህዝብ 23 በመቶ ከድህነት ወለል በታች ነው፡፡›› የሚሉት አቶ ኢሳያስ፤ እንደ አገር በሴፍቲኔት 7 ነጥብ 9 ሚሊዮን ሰው እንደሚረዳ አስታውቀዋል።በኮቪድ 19 ምክንያት ደግሞ በቀጥታ ድጋፍ የሚያገኙ ሰዎች ቁጥር በ14 ሚሊዮን ያድጋል ተብሎ እንደሚገመት እና የተረጂውን ቁጥር ግምት ውስጥ በማስገባት በስፋት እየተሰራ መሆኑን አብራርተዋል።
አዲስ ዘመን ግንቦት 25/2012ምህረት ሞገስ